**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 30.05.2022, ora 08:00 – 31.05.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 31.05.2022, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 30.05.2022, la ora 09:45, **Atenţionarea Hidrologică nr. 22,** valabilă în intervalul *30.05.2022 ora 10:00 – 31.05.2022 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Jiu, Olt, Vedea, Argeş, Ialomiţa,* cu posibile depăşiri ale **COTELOR DE ATENŢIE,** astfel:

**- COD GALBEN:** „*În intervalul 30.05.2022, ora 10:00 – 31.05.2022, ora 24:00, pe râurile din bazinele hidrografice: Jiu – afluenţii aferenţi sectorului aval S.H. Sadu – amonte S.H. Rovinari, Gilort – bazin superior (judeţul Gorj), Motru – bazin amonte S.H. Broşteni (judeţele: Gorj şi Mehedinţi), Olt – afluenţii aferenţi sectorului aval S.H. Sebeş Olt – amonte Ac. Ioneşti (judeţele: Sibiu, Vâlcea şi Argeş), Olteţ – bazin superior (judeţele: Gorj şi Vâlcea), Vedea – bazin amonte S.H. Văleni, Teleorman – bazin amonte S.H. Tătărăştii de Sus (judeţele: Argeş, Olt şi Teleorman), Argeş – bazin superior (judeţul Argeş), Dâmboviţa – bazin superior (judeţele: Argeş şi Dâmboviţa), Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni - amonte S.H. Siliştea Snagovului (judeţele: Dâmboviţa, Prahova şi Ilfov).”*

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ARGEŞ, DÂMBOVIŢA, GORJ, ILFOV, MEHEDINŢI, OLT, PRAHOVA, SIBIU, TELEORMAN şi VÂLCEA (10 prefecturi) - COD GALBEN*.

**RÂURI**

**Debitele au fost în scădere uşoară**, exceptând râurile din bazinele hidrografice Jiu, Olt, Vedea, Argeș, Ialomița, cursurile mijlocii şi inferioare ale Bistriţei, Trotuşului şi Putnei unde au fost în creştere uşoară datorită precipitațiilor prognozate și propagării şi râurile din bazinul Bârladului și cele din Dobrogea unde au fost în general staționare.

Scurgeri importante pe versanți, torenți, pâraie, viituri rapide cu efecte de inundații locale s-au înregistrat pe unele râuri mici din bazinul superior al Siretului, ca urmare a precipitaţiilor mai însemnate cantitativ căzute în interval sub formă de averse și cu caracter torențial.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-50%, mai mari pe râurile din bazinele hidrografice Vișeu, Iza, Tur, Argeș, pe unele râuri din bazinele superioare ale Jiului și Ialomiței și din bazinul mijlociu al Oltului și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișuri, Târnave, Timiș, Bistra, Bârzava, Moravița, Caraș, Nera, Cerna, Bârlad, pe cursurile râurilor Mureș, Suceava, Rm. Sărat, pe cursul superior al Siretului, pe afluenții Trotușului și Prutului, pe afluenţii din bazinul mijlociu şi inferior al Bistriţei și pe unele râuri din bazinele inferioare ale Jiului și Oltului.

În interval a fost emisă o **ATENȚIONARE HIDROLOGICĂ** pentru fenomene imediate.

Este în vigoare **ATENȚIONAREA HIDROLOGICĂ nr. 22** din 30.05.2022.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în scădere ușoară,** exceptând râurile din bazinele hidrografice Vedea, Argeș, Ialomița, cursurile mijlocii și inferioare ale Jiului, Oltului și Trotușului și cursul inferior al Bistriței unde vor fi în creștere datorată precipitațiilor sub formă de aversă cu caracter torențial prognozate și propagării. Pe râurile din bazinul Bârladului și cele din Dobrogea debitele vor fi în general staționare.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale, precum şi creşteri semnificative de niveluri şi debite pe râurile din zonele de deal și munte, în special din Carpații Meridionali și Orientali, ca urmare a precipitaţiilor mai însemnate cantitativ prognozate sub formă de averse și cu caracter torențial.

Se menține în vigoare **ATENȚIONAREA HIDROLOGICĂ nr.22** din 30.05.2022 până la ora 24:00.

**DUNĂRE**

**Debitul la intrarea în țară (secțiunea Baziaș) în intervalul 30.05.2022 – 31.05.2022 a fost în creștere, având valoarea de 4300 m3/s**, sub media multianuală a lunii mai (7250 m3/s).

În aval de Porţile de Fier debitele au fost în creștere la Gruia și pe sectorul Bechet – Oltenița, staționare la Calafat și pe sectorul Isaccea – Tulcea și în scădere pe sectorul Călărași – Galați.

**Debitul la intrarea în țară (secțiunea Baziaș) va fi staționar (4300 m3/s).**

În aval de Porțile de Fier debitele vor fi în creștere pe sectorul Gruia – Călărași și în scădere pe sectorul Cernavodă – Tulcea.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții și folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 30.05.2022, ora 09:00 –31.05.2022, ora 06:00**

**ÎN ŢARĂ**

Vremea s-a încălzit, devenind normală termic în regiunile centrale, sudice și estice. Cerul a fost variabil, cu înnorări temporare pe parcursul zilei și seara în majoritatea zonelor, iar noaptea în vestul, centrul și nordul teritoriului, unde doar pe arii restrânse s-au semnalat averse și descărcări electrice. Ploile au avut și caracter torențial, iar în nordul Moldovei cantitățile de apă au depășit izolat 25 l/mp (până la 31 l/mp la Darabani). Vântul a suflat slab și moderat, cu unele intensificări în timpul zilei în Carpații Orientali și în Delta Dunării, dar de scurtă durată și asociate ploilor. Pe raza județului Botoșani au fost consemnate vijelii. Temperaturile maxime s-au încadrat între 18 grade la Șiria și Dumbrăvița de Codru și 28 de grade la Calafat și Băile Herculane. La ora 06.00, erau valori termice cuprinse între 7 grade la Miercurea Ciuc și 18 grade la Călărași, Constanța și Constanța-dig.

***Observaţii:*** *de ieri de la ora 6.00, au fost în vigoare 8 atenționări cod galben pentru fenomene meteorologice periculoase imediate, emise de SRPV Bacău.*

**LA BUCUREŞTI**

Vremea a fost, în general, frumoasă și normală termic pentru această dată. Pe parcursul zilei, cerul a fost variabil, cu înnorări la începutul intervalului, când în unele cartiere a plouat slab. Din orele serii, cerul s-a degajat treptat. Vântul a suflat slab până la moderat. Temperatura maximă a fost de 26 de grade la Afumați și Băneasa și 27 de grade la Filaret. La ora 6.00, erau 14 grade în Băneasa și 16 grade la Afumați și Filaret.

**3. Prognoza meteorologică în intervalul 31.05.2022, ora 09:00 –01.06.2022, ora 09:00**

**ÎN ŢARĂ**

Vremea se va încălzi, însă gradul de instabilitate atmosferică va fi în creștere. Cerul va fi variabil, cu înnorări temporar accentuate din a doua parte a zilei, când în zonele montane și submontane, local în centru și est, iar pe arii mai restrânse în restul țării vor fi perioade cu averse și frecvente descărcări electrice. Ploile vor avea şi caracter torenţial (cantităţile de apă vor depăşi local 20...25 l/mp), iar izolat va cădea grindină. Vântul va sufla slab şi moderat, cu intensificări de scurtă durată asociate averselor, iar pe alocuri vor fi vijelii. Temperaturile maxime se vor încadra între 22 și 32 de grade, iar cele minime între 7 grade în depresiunile intramontane și 20 de grade pe litoral. Izolat, noaptea vor fi condiții de ceață.

**LA BUCUREŞTI**

Vremea va continua să se încălzească ușor, însă gradul de instabilitate atmosferică va fi în creștere. Cerul va fi variabil, cu înnorări temporar accentuate în special spre seară când vor fi averse, descărcări electrice și intensificări de scurtă durată ale vântului. Temperatura maximă va fi de 29...30 de grade, iar cea minimă de 14...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** revine cu informaţii despre poluarea accidentală a apei râului Moldova cu ape uzate tehnologice evacuate din incinta stației de sortare a SC ELBI SA, care a fost semnalată la data de 24.05.2022, la ora 12:00, în zona localității Oniceni, județul Suceava.

Conform interpretării rezultatelor buletinelor de analiză, se evidenţiază următoarele:

- râul Moldova în amonte se încadrează în clasa I de calitate;

- râul Moldova în aval de confluenţa cu evacuarea SC ELBI SA atinge limita clasei a II-a de calitate la indicatorul CCOCr.

Poluarea apei râului Moldova nu se validează.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 27.05.2022-29.05.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Agenţia pentru Protecţia Mediului Argeş*** informează despre producerea, la data de 30.05.2022, la ora 06:30, unei poluări accidentale a solului cu 5 litri de ţiţei şi 30 litri de apă de zăcământ, în zona localităţii Poiana Lacului, judeţul Argeş, din cauza unei avarii la o conductă ce aparţine SC OMV Petrom SA. A fost afectată o suprafaţă de circa 4 mp de teren (din care 2 mp teren privat - curte). S-au luat măsuri pentru remedierea avariei şi curăţarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 27.05.2022-30.05.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT